Μελέτη της εντομοκτόνου δράσης της σκόνης γης διατόμων επί του εντόμου αποθηκών Tribolium confusum (Κολεόπτερα: Trenebrionidae) με έμφαση στην αποτελεσματικότητα, στην υπολειμματική διάρκεια δράσης και στην πιθανή εμφάνιση ανάπτυξης ανθεκτικότητας
Authors: Βάγιας Βασίλειος 
Published: August 2021

Η εντομοκτόνος δράση του σκευάσματος της γης διστόμων SilicoSec® (Biofa GmbH) έναντι προνυμφών του Tribolium confusum DuVal (Coleoptera: Tenebrionidae) μελετήθηκε στο εργαστήριο. Οι βιοδοκιμές έλαβαν χώρα σε τρεις θερμοκρασίες 20 °C, 25°C και 30°C και σε δύο επίπεδα σχετικής υγρασίας 50±5% και 60±5%. Το SilicoSec εφαρμόστηκε σε τρία είδη αποθηκευμένου προϊόντος (σκληρό σιτάρι, αραβόσιτος και αλεύρι σίτου) και σε τέσσερα επίπεδα δόσεων 250ppm, 500ppm, 1000ppm και 1500ppm. Για να μελετηθεί επίσης η επίδραση της σκόνης γης διατόμων στην ηλικία των προνυμφών, οι τελευταίες χωρίστηκαν σε δύο κατηγορίες ανάλογα με το στάδιο ανάπτυξης τους (L1-3 και L4-7). Σε όλες από τις περιπτώσεις που εξετάστηκαν, η θνησιμότητα των προνυμφών αυξήθηκε με τον χρόνο επαφής τους (24ώρες, 48ώρες, 7ημέρες, 14ημέρες) με τα προϊόντα που είχαν δεχθεί τις επεμβάσεις αλλά και με την αύξηση της δόσης του SilicoSec. Η θνησιμότητα των προνυμφών επίσης αυξήθηκε με την αύξηση της θερμοκρασίας. Αντιθέτως, η αύξηση της σχετικής υγρασίας από 50±5% σε 60±5% επέφερε σημαντική μείωση στην αποτελεσματικότητα της σκόνης γης διατόμων. Σημαντικώς περισσότερες προνύμφες θανατώθηκαν στο σκληρό σιτάρι που είχε δεχθεί επέμβαση με το SilicoSec σε σχέση με τα υπόλοιπα προϊόντα που είχαν δεχθεί αντίστοιχες επεμβάσεις με το ίδιο σκεύασμα. Επίσης, η θνησιμότητα των προνυμφών ήταν χαμηλότερη στον αραβόσιτο σε σχέση με το αλεύρι. Η αποτελεσματικότητα του SilicoSec ουσιωδώς επηρεάστηκε από την ηλικία των προνυμφών καθότι οι γηραιότερες προνύμφες ήσαν περισσότερο ανθεκτικές από τις νεώτερες. Η αποτελεσματικότητα του σκευάσματος σκόνης γης διατόμων SilicoSec εκτιμήθηκε έναντι ακμαίων (ηλικίας μεγαλύτερης των 7 ημερών) του Τ. confusum, στο εργαστήριο. Οι βιοδοκιμές έλαβαν χώρα σε τρεις θερμοκρασίες 20°C, 25°C και 30°C και δύο επίπεδα σχετικής υγρασίας, 50±5% και 60±5%. To SilicoSec εφαρμόστηκε σε τρία είδη αποθηκευμένου προϊόντος, σκληρό σιτάρι, αραβόσιτο και αλεύρι σίτου και σε τέσσερα επίπεδα δόσεων 250ppm, 500ppm, 1000ppm και 1500ppm, για κάθε προϊόν. Για να εκτιμηθεί ή επίδραση του χρόνου έκθεσης στην γη διστόμων επί της αποτελεσματικότητας της, οι μετρήσεις λάμβαναν χώρα στις 24ώρες, 48ώρες, 7 ημέρες και 14 ημέρες επαφής των ακμαίων με τα προϊόντα που είχαν δεχθεί τις επεμβάσεις με τη σκόνη γης διστόμων. Σε όλες τις περιπτώσεις, η θνησιμότητα των ακμαίων αυξήθηκε με την αύξηση του χρόνου έκθεσης, της θερμοκρασίας και της δόσης. Αντιθέτως η αποτελεσματικότητα της σκόνης γης διστόμων ελαττώθηκε με την αύξηση της σχετικής υγρασίας. Σημαντικώς περισσότερα ακμαία θανατώθηκαν στο σιτάρι σε σχέση με τα υπόλοιπα προϊόντα που είχαν δεχθεί τις επεμβάσεις με τη σκόνη γης διστόμων. Επίσης, η αποτελεσματικότητα της σκόνης γης διστόμων ήταν χαμηλότερη στο αλεύρι σε σχέση με τον αραβόσιτο. Βιοδοκιμές στο εργαστήριο διεξήχθησαν με σκοπό να εκτιμηθεί η επίδραση τριών σκευασμάτων γης διστόμων και ενός σκευάσματος που περιέχει φυσική πυρεθρίνη και piperonyl butoxide (ΡΒΟ) έναντι νυμφών του T. confusum σε σιτάρι και αλεύρι. […]